b'\n_START_ARTICLE_\nFrederick Theodore Frelinghuysen\n_START_SECTION_\nBiografi\n_START_PARAGRAPH_\nFaren Frederick d\xc3\xb8de da Frederick T. var bare tre \xc3\xa5r gammel, noe som gjorde at han deretter ble adoptert av sin onkel Theodore Frelinghuysen. Theodore var senator fra New Jersey i perioden 1829 til 1835 og var visepresidentkandidat for Whig Party ved presidentvalget i 1844._NEWLINE_Frelinghuysen ble uteksaminert i 1836 fra Rutgers College, og innledet i 1839 sin karriere som advokat i onkelens advokatselskap. Som advokat arbeidet han blant annet p\xc3\xa5 vegne av Central Railroad of New Jersey, Morris Canal and Banking Company og andre selskap. Han giftet seg med Matilda Elizabeth Griswold, og fikk med henne tre d\xc3\xb8tre og tre s\xc3\xb8nner. Hans s\xc3\xb8nn George Griswold Frelinghuysen hadde senere et sommersted i Morristown i New Jersey som i dag er kjent som Frelinghuysen Arboretum.\n_START_SECTION_\nPolitiske verv\n_START_PARAGRAPH_\nFrelinghuysen gikk inn i politikken i 1849 som medlem av Whig Party, men gikk over til Det republikanske partiet ved presidentvalget i 1860. Han var medlem av USAs senat som senator fra New Jersey i perioden 1867 til 1869 som erstatter av den avd\xc3\xb8de senatoren William Wright, og igjen gjennom en full periode etter omvalg fra 1871 til 1877. _NEWLINE_I 1870 ble Frelinghuysen utnevnt til USAs minister til Storbritannia, men han takket nei til embetet. I slutten av desember 1881 ble han utnevnt til utenriksminister av president Chester A. Arthur, et verv han takket ja til og som varte til begynnelsen av mars 1885 da Arthurs periode gikk ut og ble erstattet av Grover Cleveland. _NEWLINE_Som utenriksminister motarbeidet han sin forgjenger James G. Blaines panamerikanske politikk og forhandlet frem en grenseavtale med Canada._NEWLINE_Etter sin periode som utenriksminister trakk Frelinghuysen seg tilbake fra det offentlige og pensjonerte seg. Han d\xc3\xb8de den 20. mai 1885 i Newark i New Jersey, tre m\xc3\xa5neder etter at han trakk seg tilbake.'